b'\n_START_ARTICLE_\nTeh Wang\n_START_PARAGRAPH_\nTeh Wang (kinesisk: \xe5\xbe\xb7\xe7\x8e\x8b; mongolsk: \xd0\x94\xd1\x8d \xd0\x92\xd0\xb0\xd0\xbd) eller Demtjigdonrov (8. februar 1902 - 23. maj 1966) var en mongolsk aristokrat og leder af en selvst\xc3\xa6ndighedsbev\xc3\xa6gelse i Indre Mongoliet. Under den 2. kinesisk-japanske krig var han regeringschef over Mengjiang, en mongolsk stat st\xc3\xb8ttet af Japan._NEWLINE_Han blev f\xc3\xb8dt i Xilin Gol i Indre Mongoliet og tilh\xc3\xb8rte "rene hvide fane" (et administrativt omr\xc3\xa5de). Han var den mongliske fyrste Namjil Wangchuks eneste s\xc3\xb8n. Demtjigdonrovs navn kan tilbagef\xc3\xb8res til to tibetanske ord bde mchog og don grub, som sigter p\xc3\xa5 den tantriske guddom Chakrasamvara henholdsvis Siddharta.\n_START_SECTION_\nStr\xc3\xa6ben efter mongolsk autonomi\n_START_PARAGRAPH_\nDa hans far d\xc3\xb8de i 1908, gav Qing-regeringen ham ret til at overtage dennes fyrstelige titel. Efter Qing-dynastiets fald tilh\xc3\xb8rte han en politisk moderat gruppering blandt mongolerne og fors\xc3\xb8gte f\xc3\xb8rst at virke for mongolsk autonomi inden for Republikken Kina, hvis regering i stedet valgte at omorganisere omr\xc3\xa5det i de nye kinesiske provinser Chahar, Ningxia og Suiyuan. I 1920-erne arbejdede han i provinsregeringen i Chahar og rettede flere opfordringer til Chiang Kai-sheks regering i Nanking om mongolsk autonomi, men Chiang stillede sig afvisende.\n_START_SECTION_\nSamarbejde med Japan\n_START_PARAGRAPH_\nEfter, at Japan invaderede Manchuriet i 1931 og oprettede lydstaten Manchukuo, blev den tilgr\xc3\xa6nsende Chahar-provins stillet over for nye udfordringer, men Demtjigdonrov form\xc3\xa5ede ikke at v\xc3\xa6kke nationalistregeringens interesse, hvorfor han til sidst valgte at samarbejde med Japan i stedet. De omkring 2\xc2\xbd mio. mongoler i det vestre Manchukuo og Jehol fik under den japansk st\xc3\xb8ttede regering i Manchukuo nye rettigheder, som de ikke havde haft under kinesernes herred\xc3\xb8mme. Derved opn\xc3\xa5ede japanerne goodwill blandt mongolerne. I Manchukuo oprettedes h\xc3\xb8jskoler og krigsskoler for mongolerne og der f\xc3\xb8rtes en aktiv propaganda for mongolsk uafh\xc3\xa6ngighed fra den kinesiske regering i Nanking og den russiske i Moskva i form af et n\xc3\xa6rt samarbejde med japanerne. I 1936 oprettede han, efter at japanerne havde fordrevet kinesernes 35 arm\xc3\xa9 under general Fu Tso-yi fra Indre Mongoliet, med japansk st\xc3\xb8tte staten Mengjiang, som var nominelt selvst\xc3\xa6ndig men i realiteten stod under st\xc3\xa6rk japansk indflydelse.\n_START_SECTION_\nSenere sk\xc3\xa6bne\n_START_PARAGRAPH_\nDa Mengjiang blev opl\xc3\xb8st i 1945, levede han under Kuomintangs overv\xc3\xa5gning og flygtede til Ydre Mongoliet, da kommunisterne vandt den kinesiske borgerkrig i slutningen af 1940-erne. Han blev imidlertid overgivet til Folkerepublikken Kina af den mongolske regering og sat i f\xc3\xa6ngsel i 13 \xc3\xa5r for landsforr\xc3\xa6deri. Efter, at han var blevet ben\xc3\xa5det, arbejdede han frem til sin d\xc3\xb8d p\xc3\xa5 et museum i Hohhot.'